”Liiku tai tee valomerkkejä.”

Italialainen turisti eksyi lauantain vastaisena yönä Posiolla Riisitunturin maastoon.

Nuorehko mies oli valokuvaamassa revontulia. Poliisi aloitti etsinnät pian puolen yön jälkeen, kun miehen seurue oli tehnyt katoamisilmoituksen. Pakkasta oli yöllä 16 astetta.

Kello 4 aamuyöllä revontulikuvaaja oli taas ihmisten ilmoilla turvassa ja hyväkuntoisena.

Onnistuneessa operaatiossa oli keskeinen rooli poliisin miehittämättömällä ilma-aluksella eli rpas-laitteella.

Etsinnän aloittaneessa partiossa oli sattumalta mukana kokenut drone-poliisi, joka oli ollut mukana jo drone-koulutuksen pilottivaiheessa.

Poliisi lähetti dronen eli ”rpas-laitteen” liikkeelle parkkipaikalta, josta eksyneen tiedettiin lähteneen erämaahan.

Eksyneeseen oltiin saatu puhelinyhteys.

– Hänelle kerrottiin, että drone on liikkeellä ja kehotettiin näyttämään valoa tai tekemään liikettä, kertoo ylikonstaapeli Sami Helander, Lapin poliisin kenttäjohdon päivystäjä.

Drone löysi eksyneen valomerkkien avulla. Eksynyt oli vajaan kahden kilometrin päässä parkkipaikasta.

Nyt alkoi operaation toinen vaihe, joka perustui dronen omiin valoihin.

Poliisi-dronessa on sekä kohdevalo että kulkuvalot, joissa on sama periaate kuin veneissä: punainen ja vihreä. Niiden perusteella voidaan päätellä, mihin suuntaan drone on menossa.

– Häntä kehotettiin seuraamaan valoa, Helander kertoo.

Keskustelut käytiin englanniksi. Sitä ennen oli kysytty, onko seuraaminen mahdollista. Jos kohde on loukkaantunut, toimitaan eri tavalla.

Dronen kameran avulla nähtiin eksyneen ymmärtäneen ohjeen. Alunperin revontulia kuvaamassa ollut italialainen lähti seuramaan yötaivaalla loistavia dronen valoja ja kulkemaan kohti parkkipaikkaa ja poliiseja ja entistä, turvallista elämäänsä.

Parkkipaikalta häntä lähdettiin vastaan moottorikelkalla. Eksyneen ja poliisin moottorikelkkapartion kohtaaminen tapahtui 400 metrin päässä parkkipaikasta. Viimeinen etappi oli eksyneelle kevyt, niin fyysisesti kuin henkisesti.

Helanderin mukaan poliisin dronessa voisi periaatteessa olla myös pimeännäkölaite tai lämpökamera.

Helanderin mukaan ”tarina ei kerro”, näkyikö revontulia. Ilmatieteen laitoksen mukaan olosuhteet ovat viime päivinä olleet otolliset.